Gedagte vir die dag: Immanuel, God by onsFoto: jorgeschulz.wordpress.com Die maagd sal swanger word en ’n Seun in die wêreld bring, en hulle sal Hom Immanuel noem. Die naam beteken God by ons. (Matt 1:23) Lees Matteus 1:18-25 In Jesaja 7:14 beloof God vir sy volk dat hulle Messias eendag uit ’n maagd gebore sal word: “Die Here sal daarom self vir julle ’n teken gee: ’n Jong vrou sal swanger word en ’n seun in die wêreld bring en sy sal hom Immanuel noem.” Immanuel beteken God met ons. Heel waarskynlik praat die profeet Jesaja hier van ’n kind wat in sy eie tyd geleef het, maar met Jesus se geboorte gaan Jesaja se profesie in vervulling. Die jong Maria word swanger deur die krag van God wat die lewe in haar wek, en die Kind wat gebore word, is inderdaad Immanuel, God bý ons. Jesus kom wys vir ons hoe God lyk, Hy vertoon die eienskappe van sy Vader. Deur sy kruisdood maak Hy dit vir ons moontlik om God se kinders te wees; aan die kruis betaal Hy die volle losprys vir elkeen van ons se sondes sodat God dit kan vergeef. Hy staan op uit die dood om ons te verseker dat sy kinders die ewige dood nie sal smaak nie, maar dat óns ook eendag in ’n nuwe lewe sal opstaan. Selfs ná sy hemelvaart is Hy deur sy Heilige Gees steeds met ons, woon Hy in ons, leer en lei Hy ons daagliks, bid Hy self vir ons. Jy kan dus seker wees dat jy Hom altyd by jou sal hê. Here Jesus, dankie vir die versekering dat ek nooit sonder U hoef klaar te kom nie, maar dat U by my sal wees tot op dié dag wanneer U weer sal kom om my te kom haal. Amen